CELEX: 52020DP0311
Language: sk
Date: 2020-11-24 00:00:00
Title: Rozhodnutie Európskeho parlamentu z 24. novembra 2020 o odporúčaní Rady o vymenovaní člena Výkonnej rady Európskej centrálnej banky (N9-0055/2020 – C9-0331/2020 – 2020/0805(NLE))

20.10.2021   
            
            
               SK
            
            
               Úradný vestník Európskej únie
            
            
               C 425/164
            
         
      P9_TA(2020)0311
      Vymenovanie Franka Eldersona za člena Výkonnej rady Európskej centrálnej banky
      Rozhodnutie Európskeho parlamentu z 24. novembra 2020 o odporúčaní Rady o vymenovaní člena Výkonnej rady Európskej centrálnej banky (N9-0055/2020 – C9-0331/2020 – 2020/0805(NLE))
      (Konzultácia)
      (2021/C 425/22)
      
         Európsky parlament,
      
                  —
               
               
                  so zreteľom na odporúčanie Rady z 9. októbra 2020 (N9-0055/2020) (1),
               
            
                  —
               
               
                  so zreteľom na článok 283 ods. 2 druhý pododsek Zmluvy o fungovaní Európskej únie, v súlade s ktorým Európska rada konzultovala s Európskym parlamentom (C9-0331/2020),
               
            
                  —
               
               
                  so zreteľom na svoje uznesenie zo 14. marca 2019 o rodovej rovnováhe pri navrhovaní kandidátov v oblasti hospodárskych a menových záležitostí EÚ (2),
               
            
                  —
               
               
                  so zreteľom na svoje rozhodnutie zo 17. septembra 2019 o odporúčaní Rady o vymenovaní prezidentky Európskej centrálnej banky (3),
               
            
                  —
               
               
                  so zreteľom na svoje rozhodnutie zo 17. decembra 2019 o odporúčaniach Rady o vymenovaní dvoch členov Výkonnej rady Európskej centrálnej banky (4),
               
            
                  —
               
               
                  zo zreteľom na článok 130 rokovacieho poriadku,
               
            
                  —
               
               
                  so zreteľom na správu Výboru pre hospodárske a menové veci (A9-0218/2020),
               
            
                  A.
               
               
                  keďže prostredníctvom listu zo 14. októbra 2020 Európska rada konzultovala s Európskym parlamentom o vymenovaní Franka Eldersona za člena Výkonnej rady Európskej centrálnej banky na funkčné obdobie ôsmich rokov s účinnosťou od 15. decembra 2020;
               
            
                  B.
               
               
                  keďže Výbor Európskeho parlamentu pre hospodárske a menové veci následne posúdil kvalifikáciu navrhovaného kandidáta, najmä pokiaľ ide o podmienky uvedené v článku 283 ods. 2 Zmluvy o fungovaní Európskej únie a požiadavku úplnej nezávislosti Európskej centrálnej banky podľa článku 130 uvedenej zmluvy; keďže v rámci tohto posúdenia výbor dostal od kandidáta životopis a jeho odpovede na písomné otázky, ktoré mu boli adresované;
               
            
                  C.
               
               
                  keďže tento výbor následne 9. novembra 2020 usporiadal vypočutie kandidáta, počas ktorého kandidát predniesol úvodné vyhlásenie a následne zodpovedal otázky, ktoré kládli členovia výboru;
               
            
                  D.
               
               
                  keďže Rada guvernérov Európskej centrálnej banky sa skladá z členov Výkonnej rady Európskej centrálnej banky a 19 guvernérov národných centrálnych bánk členských štátov, ktorých menou je euro; keďže k dnešnému dňu sú všetci z nich muži;
               
            
                  E.
               
               
                  keďže Európsky parlament opakovane vyjadril nespokojnosť s postupom vymenovania členov Výkonnej rady Európskej centrálnej banky a vyzval v tejto súvislosti na zlepšenie postupov; keďže Európsky parlament požiadal, aby v primeranej lehote dostal rodovo vyvážený zoznam obsahujúci aspoň dve mená;
               
            
                  F.
               
               
                  keďže Európsky parlament zaujal 17. septembra 2019 kladné stanovisko k odporúčaniu Rady o vymenovaní Christine Lagardeovej za prvú prezidentku Európskej centrálnej banky;
               
            
                  G.
               
               
                  keďže Európsky parlament zaujal 17. decembra 2019 kladné stanovisko k odporúčaniam Rady o vymenovaní Fabia Panettu a Isabel Schnabelovej za členov Výkonnej rady Európskej centrálnej banky;
               
            
                  H.
               
               
                  keďže ženy stále nie sú v Rade guvernérov Európskej centrálnej banky dostatočne zastúpené; keďže Európsky parlament vyjadruje poľutovanie nad tým, že členské štáty nezobrali túto požiadavku vážne, a keďže vyzýva vnútroštátne inštitúcie a inštitúcie EÚ, aby sa pri budúcich nomináciách aktívne usilovali o dosiahnutie rodovej rovnováhy;
               
            
               
                  I.
               
               
                  keďže všetky inštitúcie a orgány EÚ a vnútroštátne inštitúcie a orgány by mali zaviesť konkrétne opatrenia na zabezpečenie rodovej rovnováhy;
               
            
               
                  1.
               
               
                  súhlasí s odporúčaním Rady vymenovať Franka Eldersona za člena Výkonnej rady Európskej centrálnej banky;
               
            
               
                  2.
               
               
                  poveruje svojho predsedu, aby postúpil toto rozhodnutie Európskej rade, Rade a vládam členských štátov.
               
            
         (1)  Ú. v. EÚ C 338, 12.10.2020, s. 2.
      
         (2)  Prijaté texty, P8_TA(2019)0211.
      
         (3)  Prijaté texty, P9_TA(2019)0008.
      
         (4)  Prijaté texty, P9_TA(2019)0093 a Prijaté texty, P9_TA(2019)0094.